Diari Oficial de la Generalitat Valenciana


Sumari del DOGV 8836, del 16-06-2020 (2020/4488)

RESOLUCIÓ d'11 de juny de 2020, de la presidenta de la Comissió Gestora dels Processos d'Accés i Preinscripció en les universitats públiques del Sistema Universitari Valencià, per la qual es publiquen les dates del procediment d'admissió en el primer curs dels ensenyaments universitaris oficials de grau en les universitats públiques de la Comunitat Valenciana i els seus centres adscrits, per al curs 2020-2021, així com altres acords de la comissió esmentada.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8836

Data del DOGV
:   16-06-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/4488


Data del document
:   11-06-2020

Organisme emissor
:   Conselleria d'Innovació, Universitats, Ciència i Societat Digital

Tipus de document
:   Resolució

Descriptors 

:   * Conselleria d'Innovació, Universitats, Ciència i Societat Digital
    * centre d'ensenyament

RESOLUCIÓ d'11 de juny de 2020, de la presidenta de la Comissió Gestora dels Processos d'Accés i Preinscripció en les universitats públiques del Sistema Universitari Valencià, per la qual es publiquen les dates del procediment d'admissió en el primer curs dels ensenyaments universitaris oficials de grau en les universitats públiques de la Comunitat Valenciana i els seus centres adscrits, per al curs 2020-2021, així com altres acords de la comissió esmentada. [2020/4488]  
La normativa bàsica sobre accés i admissió als ensenyaments universitaris oficials de grau es recull en el Reial decret 412/2014, de 6 de juny, pel qual s'estableix la normativa bàsica dels procediments d'admissió als ensenyaments universitaris oficials de grau.   
En l'àmbit de la Comunitat Valenciana es va dictar el Decret 80/2010, de 7 de maig, del Consell, pel qual es regula la Comissió Gestora dels Processos d'Accés i Preinscripció en les universitats públiques del Sistema Universitari Valencià, que en l'article 4 determina les funcions de la mencionada comissió en matèria de preinscripció en les universitats públiques del Sistema Universitari Valencià.  
  
En virtut del decret esmentat es va dictar la Resolució de 27 de maig de 2013, del president de la Comissió Gestora dels Processos d'Accés i Preinscripció en les universitats públiques del Sistema Universitari Valencià, per la qual es publica l'acord d'aquesta comissió sobre regulació dels procediments d'admissió en el primer curs dels ensenyaments universitaris oficials de grau en les universitats públiques i els seus centres adscrits de la Comunitat Valenciana, publicada en el DOGV núm. 7036, de data 31 de maig de 2013.   
De conformitat amb el que disposa el Reial decret 412/2014, de 6 de juny, i en virtut de les atribucions que li confereix el Decret 80/2010, de 7 de maig, del Consell, pel qual es regula la Comissió Gestora dels Processos d'Accés i Preinscripció en les universitats públiques del Sistema Universitari Valencià, la citada comissió ha adoptat els acords següents:  
  
  
Primer. Terminis de presentació de sol·licituds de preinscripció per al curs 2020-2021  
L'alumnat omplirà la seua sol·licitud de preinscripció per a l'admissió en el primer curs dels ensenyaments universitaris oficials de grau en les universitats públiques i els seus centres adscrits de la Comunitat Valenciana per al curs 2020-2021, a través de l'assistent telemàtic allotjat en la pàgina web de la Conselleria d'Innovació, Universitats, Ciència i Societat Digital en l'adreça www.preinscripcion.gva.es.  
1. Tot l'alumnat presentarà la sol·licitud de preinscripció de manera telemàtica en virtut del que estableix l'Acord adoptat el 26 de maig de 2020 per la Comissió Gestora dels Processos d'Accés i Preinscripció en les Universitats Públiques del Sistema Universitari Valencià, dins dels terminis que s'indica a continuació:  
Convocatòria ordinària: Des de l'1 al 22 de juliol de 2020, per a tots els participants en el procés de preinscripció que siguen estudiantat que s'haja presentat a les proves d'accés a la universitat (PAU) de juliol de 2020, estudiantat de cursos anteriors, estudiantat titulat, estudiantat de cicles formatius o estudiantat estranger que no accedisca a la universitat per la via prevista en els articles 9.1.b i 9.2.b i c del Reial decret 412/2014, de 6 de juny, abans esmentat. El dia 22 de juliol el termini finalitza a les 14.00 hores.  
Convocatòria extraordinària: Des del 14 al 21 de setembre de 2020, per a tots els participants en el procés de preinscripció que siguen estudiantat que s'haja presentat a les proves d'accés a la universitat (PAU) de juliol o de setembre de 2020, estudiantat amb l'accés de majors de 25, 40 o 45 anys, estudiantat de cursos anteriors, estudiantat titulat, estudiantat de cicles formatius o estudiantat estranger. El dia 21 de setembre el termini finalitza a les 14.00 hores.  
  
L'estudiantat que accedisca a la universitat per la via prevista en els articles 9.1.b i 9.2.b i c de l'esmentat reial decret, i no puga presentar la sol·licitud de preinscripció en el termini anterior, tindrà de termini fins al dia 31 de juliol per a presentar sol·licitud de preinscripció. El dia 31 de juliol el termini finalitza a les 14.00 hores. Les sol·licituds presentades per l'estudiantat que pertany a aquest col·lectiu seran tingudes en compte i es respectaran els drets d'admissió d'aquests estudiants.  
2. L'alumnat altres comunitats autònomes o l'alumnat que s'examina en la UNED, que es presente a les proves d'accés en la universitat del curs 2019-2020 en les seues respectives convocatòries extraordinàries, així com els alumnes de cicles formatius de grau superior de la Comunitat Valenciana que finalitzen els seus estudis en la convocatòria extraordinària del present curs (es presenten o no a la fase voluntària de la prova d'accés en la convocatòria extraordinària) presentaran la sol·licitud amb la documentació corresponent, dins del termini establit en el punt 1 anterior, i si no disposen en aquest termini de la documentació necessària no podran participar en el procés ordinari de preinscripció.  
  
3. L'alumnat a què es refereix el punt 2 anterior que no puga participar en el procés de preinscripció per no conéixer les seues qualificacions dins del termini de preinscripció, es dirigirà directament a les universitats públiques de la Comunitat Valenciana per a sol·licitar plaça quan tinguen les seues qualificacions, en el mes de setembre, i tindran els mateixos drets d'adjudicació que l'alumnat de la Comunitat Valenciana que haguera superat la prova d'accés en la universitat en la convocatòria extraordinària de setembre de 2020.  
  
Segon. Autorització per a verificar dades d'identitat, domicili i residència  
La presentació telemàtica de la sol·licitud de preinscripció comportarà automàticament l'autorització a l'òrgan gestor per a comprovar les dades d'identitat, domicili i residència segons el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic.  
  
De conformitat amb el que estableixen l'article 123 de la Llei 39/2015, d'1 d'octubre, del procediment administratiu comú de les administracions públiques, i els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa, contra aquesta resolució, que posa fi a la via administrativa, es podrà interposar un recurs potestatiu de reposició o plantejar directament un recurs contenciós administratiu, en els terminis i davant els òrgans que s'indiquen a continuació:  
a) El recurs de reposició s'ha d'interposar davant de la consellera d'Innovació, Universitats, Ciència i Societat Digital, en el termini d'un mes a comptar des de l'endemà de la seua publicació en el Diari Oficial de la Generalitat Valenciana.  
b) El recurs contenciós administratiu s'ha de plantejar davant dels jutjats contenciosos administratius de València, en el termini de dos mesos a comptar de l'endemà de la seua publicació en el Diari Oficial de la Generalitat Valenciana.   
  
València, 11 de juny de 2020.- La presidenta de la Comissió Gestora dels Processos d'Accés i Preinscripció en les universitats públiques del Sistema Universitari Valencià: M. Carmen Beviá Baeza.